Predkladacia správa

	Zákon č. 96/2002 Z. z. o  dohľade nad finančným trhom a  o zmene a  doplnení niektorých zákonov v § 4 ods. 1 písm. e) ukladá Úradu pre finančný trh predložiť vláde Slovenskej republiky správu o stave kapitálového trhu za obdobie predchádzajúceho kalendárneho roka každoročne do 30. júna. 

	Cieľom „Správy o stave kapitálového trhu za rok 2001“ je vytvoriť objektívny obraz slovenského kapitálového trhu v domácich a medzinárodných súvislostiach a predstaviť jeho aktuálny stav, ako aj charakteristiky vývoja. 

	Správa o stave kapitálového trhu vo svojej prvej časti obsahuje informácie o slovenskom kapitálovom trhu v domácich a medzinárodných súvislostiach, jeho funkciách, význame, likvidite a cenotvorbe, hlavných problémoch, makroekonomických súvislostiach a príčinách stagnácie.

	Druhá časť materiálu je zameraná na verejné trhy, obchodníkov s cennými papiermi a register cenných papierov.	Podáva informácie o Burze cenných papierov v Bratislave, a. s., o organizácii obchodovania, objemoch a štruktúre obchodov, vývoji indexov, o RM-Systéme Slovakia, a. s., obchodníkoch s cennými papiermi, Stredisku cenných papierov SR, a. s. 

	V ďalších častiach sa správa zaoberá emitentmi verejne obchodovateľných cenných papierov, charakteristickými črtami vývoja v tejto oblasti a plnením si ich informačnej povinnosti, ďalej sa podrobne venuje kolektívnemu investovaniu na Slovensku a jeho jednotlivým subjektom.

	Predmetom poslednej časti správy je prehľad legislatívneho vývoja za rok 2001 dotýkajúceho sa právneho rámca kapitálového trhu.

	Rada Úradu pre finančný trh prerokovala predloženú správu na zasadnutí dňa 21. 6. 2002 a prijala UZNESENIE Rady Úradu pre finančný trh č. 46/2002, ktorým schválila „Správu o stave kapitálového trhu za rok 2001“ s  pripomienkami. Po zapracovaní pripomienok bola správa predložená na Úrad vlády Slovenskej republiky.

	Správa nemá dopad na štátny rozpočet ani na zamestnanosť.

	Správa nebola zaslaná na pripomienkové konanie, nakoľko ide o informatívny materiál, ktorý vláda berie len na vedomie.